Polisieheld gegroet: ‘Hy was ŉ nasionale bate’Bheki Cele (Foto: SAPD) “Sy verbintenis en toewyding het baie lewens gered, soos ook die lewe van die slagoffer wat hy op die dag van sy heengaan gered het.” Só het Bheki Cele, minister van polisie, kapt. Pierre Marx tydens sy begrafnisdiens in Quigney, Oos-Londen, beskryf. Cele het Marx as ŉ nasionale bate bestempel en sy familie bedank wat hom ondersteun het in sy loopbaan in die polisie. Marx (53), ŉ polisieduiker, het verdrink toe hy saam met ander duikers van die Oos-Londen-K9-soek-en-reddingseenheid op ŉ verdrinkingsvoorval in die Horseshoe-vallei in die buitewyke van dié stad gereageer het. Bheki Cele by Michalene Marx, weduwee van kapt. Pierre Marx. (foto: SAPD) Hy is deur sterk strome in die Nahoonrivier meegesleur nadat hy ŉ boer van die omgewing uit die water gered het. Lt.genl. Nomthetheleli Mene, provinsiale polisiekommissaris, het Marx beskryf as ŉ ware dienaar en ŉ toegewyde patriot van die Suid-Afrikaanse Polisiediens, asook ŉ onbaatsugtige persoon wat ander mense eerste gestel het. Marx het 32 jaar lank in die polisie gedien. Marx was welbekend en het naam gemaak binne die Suid-Afrikaanse Polisiediens. Hy was geliefd in sy gemeenskap vir sy heldhaftige reddingsaktiwiteite. Kapt. Pierre Marx Die Silwer Kruis van Dapperheid is vroeër aan hom toegeken. Die polisiekommissaris en premier van die Oos-Kaap het ook die afgelope week Marx se huis besoek om hul medelye met sy familie te betoon. Hulle het die toneel besoek waar Marx sy lewe verloor het. “Sy voorbeeld van onbaatsugtigheid en voortreflike leierskap sal as ŉ baken van hoop vir alle Suid-Afrikaners dien,” het premier Oscar Mbuyane ten tyde van die besoek gesê.